Prima dezbatere prezidențială americană va avea loc, în premieră, în iunie. Biden și Trump au convenit locul și data
Data publicării:
Președintele SUA, Joe Biden, se va confrunta în prima dezbatere electorală cu rivalul său, fostul președinte Donald Trump, pe 27 iunie, după ce ambii candidați au acceptat invitația postului CNN, relatează Reuters.
„După cum ai spus: oriunde, oricând”, l-a provocat Biden pe Trump într-o postare pe Twitter.
„Președintele Trump a acceptat deja invitație de dezbatere a CNN pentru 27 iunie”, au transmis și reprezentanții campaniei Trump.
Încă există, însă, diferențe de opinie între cele două campanii. Joe Biden a spus că dorește două dezbateri – una în iunie și o alta în septembrie, în timp ce campania Trump a cerut pentru mai multe dezbateri și pentru un „spațiu larg, din motive de divertisment”.
Propunerea președintelui Biden, prima ofertă formală a campaniei sale pentru rivalul său, elimină, astfel, tradiția veche de decenii de organizare a trei dezbateri în toamnă, cu o lună sau două înainte de data alegerilor.
Cele două campanii au negociat direct una cu alta pentru dezbateri pentru a stabili propriile reguli, a găsi moderatori și posturi. Campania Biden a propus, de asemenea, o dezbatere între candidații pentru vicepreședinție. Aceasta ar urma să aibă loc în iulie, după Convenția Națională Republicană, care va stabili formal cine sunt candidații partidului la alegerile din noiembrie.
„Donald Trump a pierdut două dezbateri în faţa mea în 2020. De atunci, nu s-a mai prezentat la vreo dezbatere”, a susţinut Biden într-un mesaj video pe Twitter. „Acum pare că vrea să dezbată din nou cu mine. Fă-mă fericit, prietene. O să fac asta chiar de două ori”, a adăugat el.
În replică, Trump a afirmat că Biden este „cel mai slab participant la o dezbatere” cu care s-a confruntat vreodată. Într-un mesaj cu numeroase majuscule, aşa cum obişnuieşte, el a scris: „Sunt gata şi dispus să dezbat cu Joe cel necinstit la cele două date propuse”.
Nici Biden, dar nici Trump nu au dorit să se confrunte în dezbateri electorale cu contracandidații lor la alegerile interne pentru stabilirea candidaților. De partea republicană, Trump a fost absent la toate dezbaterile cu contrandidații săi în alegerile preliminare, în timp ce Partidul Democrat a refuzat să organizeze vreo dezbatere pentru alegerile preliminare.
Biden nu doreşte să participe la dialogul tradiţional televizat organizat de Comisia pentru Dezbateri Prezidenţiale, respingând organizaţia independentă care s-a ocupat de aceste evenimente din 1988. Şefa de campanie a preşedintelui SUA, Jennifer O'Malley Dillon, a informat în scris comisia că acesta nu va fi prezent la dezbaterile programate în 16 septembrie, 1 octombrie şi 9 octombrie.
Preşedintele doreşte să se confrunte cu contracandidatul său mult mai devreme: la scurt timp după ce va participa la summitul G7 din Italia, care va avea loc în 13-15 iunie, respectiv la începutul lui septembrie.